CELEX: 32019D0349
Language: et
Date: 2019-02-22 00:00:00
Title: Nõukogu otsus (EL) 2019/349, 22. veebruar 2019, millega määratakse kindlaks Euroopa Liidu nimel Maailma Kaubandusorganisatsiooni riigihankelepingu komitees võetav seisukoht, mis käsitleb Suurbritannia ja Põhja-Iiri Ühendkuningriigi ühinemist muudetud WTO riigihankelepinguga seoses Ühendkuningriigi Euroopa Liidust väljaastumisega

4.3.2019   
               
               
                  ET
               
               
                  Euroopa Liidu Teataja
               
               
                  L 63/12
               
            
         NÕUKOGU OTSUS (EL) 2019/349,
         22. veebruar 2019,
         millega määratakse kindlaks Euroopa Liidu nimel Maailma Kaubandusorganisatsiooni riigihankelepingu komitees võetav seisukoht, mis käsitleb Suurbritannia ja Põhja-Iiri Ühendkuningriigi ühinemist muudetud WTO riigihankelepinguga seoses Ühendkuningriigi Euroopa Liidust väljaastumisega
         EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artikli 207 lõike 4 esimest lõiku koostoimes artikli 218 lõikega 9,
         võttes arvesse Euroopa Komisjoni ettepanekut
         ning arvestades järgmist:
         
                     (1)
                  
                  
                     Liit on ühinenud muudetud WTO riigihankelepinguga („muudetud riigihankeleping“), milles liidu liikmesriigid osalevad kooskõlas liidu õigusega.
                  
               
                     (2)
                  
                  
                     29. märtsil 2017 esitas Ühendkuningriik teate, et kavatseb Euroopa Liidu lepingu artikli 50 alusel liidust välja astuda. Aluslepingute kohaldamine Ühendkuningriigi suhtes lõpeb alates väljaastumislepingu jõustumise kuupäevast või lepingu puudumise korral kahe aasta möödumisel kõnealusest teatest, nimelt alates 30. märtsist 2019, kui Euroopa Ülemkogu kokkuleppel Ühendkuningriigiga ei otsusta ühehäälselt kõnealust tähtaega pikendada. Sellest kuupäevast alates lõpeb muudetud riigihankelepingu kohaldamine Ühendkuningriigi suhtes automaatselt.
                  
               
                     (3)
                  
                  
                     Ühendkuningriik, keda toetas Euroopa Liit, esitas 1. juunil 2018 muudetud riigihankelepinguga ühinemise taotluse.
                  
               
                     (4)
                  
                  
                     Muudetud riigihankelepingu artikli XXII lõikes 2 on sätestatud, et iga WTO liige võib ühineda selle lepinguga tingimustel, milles peavad kokku leppima kõnealune liige ja lepinguosalised ning mis on märgitud WTO riigihankelepingu komitee otsuses. Ühinemine toimub, andes WTO peadirektori kätte hoiule ühinemiskirja, mis sisaldab kokkulepitud tingimusi. Muudetud riigihankeleping jõustub sellega ühineva liikme jaoks 30. päeval pärast ühinemiskirja hoiuleandmist.
                  
               
                     (5)
                  
                  
                     Ühendkuningriik esitas 2. oktoobril 2018 riigihankelepingu osalistele oma lõplikud kohustused riigihanketurule lubamise ulatuse kohta.
                  
               
                     (6)
                  
                  
                     Ühendkuningriigi pakkumine on sobiv, kuna Ühendkuningriik pakub liidule samasugust maksimaalset juurdepääsu, mida Ühendkuningriik võimaldab praegu liidu riigihankelepingu kohustuste loendi alusel, st samas ulatuses, kui ta praegu võimaldab seda liidu liikmesriigina liidu kohustuste loendi alusel. Liit peaks tagama võrdväärse kohtlemise ja kohandama oma kohustuste loendit, et võimaldada Ühendkuningriigi ettevõtjatele muudetud riigihankelepingu raames samaväärset juurdepääsu. Lisaks tuleb täpsustada muudetud lepingu I liites esitatud liidu kohustuste loendit, kuna tulevikus ei ole Ühendkuningriik enam muudetud riigihankelepingu kohaselt selle loendiga kaetud. Need tingimused, mis on esitatud käesoleva otsuse lisas, saavad osaks Ühendkuningriigi muudetud riigihankelepinguga ühinemise tingimustest ning neid võetakse arvesse WTO riigihankekomitee otsuses Ühendkuningriigi ühinemise kohta.
                  
               
                     (7)
                  
                  
                     Seepärast on asjakohane kindlaks määrata liidu nimel WTO riigihankekomitees võetav seisukoht seoses Ühendkuningriigi muudetud lepinguga ühinemisega.
                  
               
                     (8)
                  
                  
                     Kui Ühendkuningriigi ja liidu vahelises väljaastumislepingus nähakse ette üleminekuperiood, mille jooksul Ühendkuningriigi suhtes ja Ühendkuningriigis kohaldatakse liidu õigust, peaks liit teatama teistele riigihankelepingu osalistele, et Ühendkuningriiki käsitatakse selles muudetud riigihankelepingus nimetatud üleminekuperioodi jooksul liikmesriigina. Sellest tulenevalt osaleks Ühendkuningriik muudetud riigihankelepingus kuni kokkulepitud üleminekuperioodi lõpuni. Sel juhul peaks Ühendkuningriik hiljemalt kolm kuud enne üleminekuperioodi lõppu uuesti esitama kontrollnimekirja kohase teabe. WTO riigihankekomitee vaatab Ühendkuningriigi kontrollnimekirja kohase uue teabe läbi ning teeb oma otsuse vastavalt hetkeolukorrale.
                  
               
                     (9)
                  
                  
                     Kuigi ajal, mil WTO riigihankekomitee langetab otsuse Ühendkuningriigi muudetud riiighankelepinguga ühinemise küsimuses, on liidu huvides tagada, et muudetud riigihankeleping jõustub Ühendkuningriigi suhtes järgmisel päeval pärast seda, kui liidu õigust Ühendkuningriigi suhtes ja Ühendkuningriigis enam ei kohaldata. Kuni liidust lahkumiseni jääb Ühendkuningriik liidu liikmesriigiks, kellel on kõik aluslepingutest tulenevad õigused ja kohustused, sealhulgas kohustus järgida lojaalse koostöö põhimõtet.
                  
               
                     (10)
                  
                  
                     Kui Ühendkuningriigi suhtes ja Ühendkuningriigis jääb kehtima liidu õigus, peaks komisjonil olema volitus teatada liidu nimel WTO riigihankekomiteele 30 päeva jooksul pärast Ühendkuningriigi ühinemisdokumendi hoiuleandmist, et Ühendkuningriik osaleb muudetud riiighankelepingus ka edaspidi vastavalt liidu õigusele,
                  
               ON VASTU VÕTNUD KÄESOLEVA OTSUSE:
         
            Artikkel 1
            Liidu nimel WTO riigihankekomitees võetav seisukoht on kiita heaks Ühendkuningriigi ühinemine muudetud WTO riigihankelepinguga („muudetud leping“), võttes arvesse käesoleva otsuse artiklis 2 sätestatud tingimusi ja lisas sätestatud ühinemistingimusi ning eeldusel, et teiste riigihankelepingu osaliste seisukoht ei kahjusta liidu huve.
         
         
            Artikkel 2
            Artikli 1 kohane seisukoht võetakse WTO riigihankekomitees liidu nimel tingimusel, et WTO riigihankekomitee otsus sisaldab sätteid, millega tagatakse, et:
            
                        1.
                     
                     
                        kuna Ühendkuningriigi ja liidu vaheline väljaastumisleping, milles oleks ette nähtud üleminekuperiood, on veel sõlmimata, tuleks Ühendkuningriigil lubada ühinemiskiri WTO peadirektorile hoiule anda tingimusel, et
                        
                                    a)
                                 
                                 
                                    Ühendkuningriik ei anna seda hoiule varem kui kolmkümmend päeva enne kuupäeva, mil ta lakkab olemast liikmesriik, ja
                                 
                              
                                    b)
                                 
                                 
                                    Ühendkuningriik annab selle hoiule kuue kuu jooksul pärast WTO riigihankekomitee otsuse vastuvõtmist, välja arvatud juhul, kui komitee pikendab dokumendi esitamise tähtaega;
                                 
                              
                  
                        2.
                     
                     
                        Ühendkuningriigi ühinemiskirja ei käsitata hoiule antuna 1994. aasta riigihankelepingu artikli XXIV lõike 2 ja muudetud riiighankelepingu artikli XXII lõike 2 tähenduses, kui liit teavitab WTO riigihankekomiteed kolmekümne päeva jooksul pärast hoiuleandmist, et Ühendkuningriik osaleb endiselt muudetud riighankelepingus liidu õiguse alusel.
                     
                  
         
            Artikkel 3
            Kui Ühendkuningriigi suhtes ja Ühendkuningriigis jääb kehtima liidu õigus, on komisjon 30 päeva jooksul pärast Ühendkuningriigi ühinemisdokumendi hoiuleandmist volitatud teatama liidu nimel WTO riigihankekomiteele, et Ühendkuningriik osaleb muudetud riigihankelepingus ka edaspidi vastavalt liidu õigusele.
         
         
            Artikkel 4
            Käesolev otsus jõustub selle vastuvõtmise päeval.
         
         
            Brüssel, 22. veebruar 2019
            
               
                  Nõukogu nimel
               
               
                  eesistuja
               
               G. CIAMBA
            
         
      
      
         
            LISA
            
               ELi TINGIMUSED ÜHENDKUNINGRIIGI ISESEISVAKS ÜHINEMISEKS WTO RIIGIHANKELEPINGUGA
            
            Pärast seda, kui Ühendkuningriik on WTO riigihankelepinguga iseseisvalt ühinenud ja see hakkab tema suhtes kehtima:
            
                        —
                     
                     
                        sõnastatakse muudetud lepingu Euroopa Liitu käsitleva I liite 1. lisa 2. jao „ELi liikmesriikide keskvalitsuste tasandi hankijad“ punkt 1 järgmiselt:
                        
                           
                                       „1.
                                    
                                    
                                       Liechtensteini, Šveitsi, Islandi, Norra, Madalmaade (Arubaga seoses) ning Ühendkuningriigi kaupade, teenuste, tarnijate ja teenuseosutajate puhul kõik ELi liikmesriikide keskvalitsuste tasandi hankijate hanked. Lisatud loetelu on soovituslik.“;
                                    
                                 
                     
                  
                        —
                     
                     
                        sõnastatakse muudetud lepingu Euroopa Liitu käsitleva I liite 6. lisa 2. jagu järgmiselt:
                        
                           „1. ja 2. lisas nimetatud üksuste sõlmitud ehitustööde kontsessioonilepingute puhul kohaldatakse võrdse kohtlemise põhimõtet Islandi, Liechtensteini, Norra, Madalmaade (Arubaga seoses), Šveitsi, Montenegro ja Ühendkuningriigi ehitusteenuste osutajate suhtes, tingimusel et nimetatud lepingute väärtus on võrdne 5 000 000 SDRiga või ületab seda, ning Korea ehitusteenuste osutajate suhtes, tingimusel et lepingute väärtus on võrdne 15 000 000 SDRiga või ületab seda.“;
                        
                     
                  
                        —
                     
                     
                        lisatakse muudetud lepingu Euroopa Liitu käsitleva I liite lisades pealkirjale „Euroopa Liit“ ja 1994. aasta lepingus pealkirjale „Euroopa Liit“ järgmine joonealune märkus:
                        
                           „Kõik Euroopa Liitu käsitleva I liite lisades praegu esitatud viited Ühendkuningriigi avaliku sektori hankijatele ja võrgustiku sektori hankijatele on kehtetud“.